Þingræður haldnar á Alþingi Íslendinga

Frsm. (Guðmundur Ólafsson) Eins og nefndarálitið ber með sjer, hefir nefndin fallist á frv. í öllum aðalatriðum, og ekki komið fram með nema mjög smávægilegar brtt. 1. liður brtt. er við 1. gr. frv. Nefndin leggur þar til, að orðin „í brunabótasjóði“ í fyrri staðnum í 2. málsgr. verði feld burtu. Fanst nefndinni betur fara á því. Svo við hún bæta við í 1. gr. frv. því ákvæði, sem nú stendur sjerstakt í 12. gr. Virðist fara betur á, að það komi strax þarna. Auk þess eru allar gr. frv., nema 12. gr., breytingar á gr. í núgildandi lögum. Hún ein er algerlega ný, og er því ekki vel ljóst, hvar hún ætti að koma inn í lögin. 2. brtt. við 2. gr. frv. er málsrjetting. í frv. stendur: „2000 kr. húseign og meiri eða lausafje“. Þetta finst nefndinni ekki skemtilegt orðalag, og vill því breyta því svo: „í húseign eða lausafje, sem er 2000 kr. virði eða meira“. Af því að nefndin tók 12. gr. og skeytti hana við þá fyrstu, þá leiðir auðvitað að sjálfsögðu af því, að 12. gr. fellur burt og 13. gr. verður 12. gr. Allar þessar breytingar, sem nefndin vill láta gera á frv., eru mjög smávægilegar, svo að jeg sje ekki ástæðu til að fjölyrða um þær. Leggur nefndin til, að frv. verði samþykt hjer í þessari háttv. deild, þannig breytt.

Forseti (G. B.) Áður en vjer göngum til dagskrár vil jeg vekja athygli háttv. fundarmanna á frv. til laga um seðlaútgáfu Íslandsbanka, hlutafjárauka o. fl., sem útbýtt hefir verið á þessum fundi. Hjer er að ræða um eitt hið mesta og brýnasta nauðsynjamál þjóðarinnar, mál, sem ekki þolir bið, en hefir þegar beðið of lengi. Tíminn líður; þetta er 25. apríldagur, og enn hefir ekkert verið gert, engu til lykta ráðið um þessa þjóðarnauðsyn. Það er af þessum ástæðum, að jeg hefi leitað og fengið samþykki hæstv. stjórnar til þeirra afbrigða frá þingsköpum, að mega halda annan fund á eftir þessum og hafa þá á dagskrá: Frv. til laga um seðlaútgáfu Íslandsbanka, hlutafjárauka o. fl. (þskj. 379) til 1. umr. Til þess að fyrirbyggja allan misskilning í minn garð, þá verð jeg að taka það fram, að jeg er ekki algerlega samþykkur þessu frv., heldur þvert á móti í ýmsum meginatriðum mótfallinn því. En alt stendur til bóta, og málið þolir ekki bið. Öll þjóðin stendur á öndinni af eftirvæntingu, og þingið verður að gera eitthvað. Fari svo, að hæstv. deild samþykki þessi afbrigði frá þingsköpum, þá mun jeg að sjálfsögðu láta líða tvær nætur milli 1. og 2. umr., eins og lög standa til. Að svo mæltu vil jeg bera undir háttv. fundarmenn, hvort þeir vilja veita þá undanþágu frá þingsköpum, að frv. til laga um seðlaútgáfu Íslandsbanka, hlutafjárauka o. fl. verði tekið til 1. umr. á fundi, sem settur verði kl. 3%.

Sigurður Eggerz Jeg vil vekja eftirtekt hæstv. forseta á, að stjórnin hefir lagt fyrir Nd. samskonar frv. og hjer er um að ræða, og að mál þetta er nú að koma úr nefnd og mun verða tekið fyrir þar á morgun.

Forseti (G. B.) Þetta frv., sem hjer er um að ræða, er borið fram af 8 þm. þessarar hv. deildar, og áleit jeg mjer skylt að sýna þeim þá virðingu að taka frv. eins fljótt fyrir og unt væri, en þm. eru sjálfráðir, hvort þeir samþykkja að það verði tekið fyrir strax í dag. Mjer er það ekki kappsmál. En hitt er mjer kappsmál, að þingið taki sig saman og framkvæmi eitthvað í máli því, sem frv. þetta fjallar um, nú þegar.